EVROPSKA KOMISIJA Bruselj, 29.3.2017 COM(2017) 128 final 2017/0056(COD) Predlog UREDBA EVROPSKEGA PARLAMENTA IN SVETA o določitvi upravljalnih, ohranitvenih in nadzornih ukrepov, ki se uporabljajo na območju Konvencije Regionalne organizacije za upravljanje ribištva v južnem Tihem oceanu (SPRFMO)



OBRAZLOŽITVENI MEMORANDUM 1. OZADJE PREDLOGA • Razlogi za predlog in njegovi cilji Namen predloga je v pravo EU prenesti ohranitvene, nadzorne in izvršilne ukrepe, ki jih sprejme Regionalna organizacija za upravljanje ribištva v južnem Tihem oceanu (SPRFMO), katere pogodbenica je Evropska unija. SPRFMO je regionalna organizacija za upravljanje ribištva (RFMO), pristojna za upravljanje ribolovnih virov v južnem Tihem oceanu in sosednjih morjih, razen tunov in tunom podobnih vrst. SPRFMO od prvega zasedanja leta 2013 vsako leto sprejme nove ohranitvene, nadzorne in izvršilne ukrepe. Najnovejše ukrepe, ki jih je treba prenesti v pravo EU in so vključeni v ta predlog, je SPRFMO sprejela januarja 2017. SPRFMO je pristojna za sprejetje obveznih ohranitvenih in upravljalnih ukrepov za ohranjanje in upravljanje ribištva v okviru svojih pristojnosti. Ti akti so naslovljeni predvsem na pogodbenice SPRFMO, vendar vsebujejo tudi obveznosti za subjekte, kot so poveljniki ribiških plovil. Ohranitveni in upravljalni ukrepi SPRFMO začnejo veljati 90 dni po njihovi priglasitvi in so zavezujoči za pogodbenice ter jih je treba v primeru EU prenesti v evropsko pravo, če jih zakonodaja EU še ne vsebuje. • Skladnost z veljavnimi določbami politike na tem področju Ohranitveni in upravljalni ukrepi SPRFMO niso bili predhodno preneseni. Glavne določbe politike na tem področju so Uredba Sveta (ES) št. 1224/2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, Uredba Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje ter Uredba (EU) št. 1380/2013 Evropskega parlamenta in Sveta o skupni ribiški politiki. Ribolovne možnosti za EU, ki jih določi SPRFMO, ne bodo zajete v tem predlogu v skladu s členom 43(3) Pogodbe o delovanju Evropske unije (PDEU), ki določa, da je sprejetje ukrepov o določitvi cen, prelevmanov, pomoči in količinskih omejitev ter o določitvi in dodelitvi ribolovnih možnosti v pristojnosti Sveta. • Skladnost z drugimi politikami Unije Ni relevantno. 2. PRAVNA PODLAGA, SUBSIDIARNOST IN SORAZMERNOST • Pravna podlaga Predlog temelji na členu 43(2) PDEU, saj vsebuje določbe, potrebne za doseganje ciljev skupne ribiške politike. • Subsidiarnost (za neizključno pristojnost) Načelo subsidiarnosti se ne uporablja, ker se predlog nanaša na trajnostno izkoriščanje, upravljanje in ohranjanje morskih bioloških virov v okviru zunanjih vidikov skupne ribiške politike. • Sorazmernost Obravnavana možnost bo zagotovila izvajanje obveznosti SPRFMO znotraj EU, ne da bi se presegalo tisto, kar je potrebno za doseganje zastavljenih ciljev. • Izbira instrumenta Ker se Uredba neposredno uporablja v državah članicah in je zavezujoča, prispeva k enotni uporabi predlaganih pravil v celotni Uniji in s tem ustvarja enake konkurenčne pogoje za vse subjekte EU, ki opravljajo ribolovne dejavnosti na območju Konvencije SPRFMO.

3. REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA • Naknadne ocene/preverjanja ustreznosti veljavne zakonodaje Ni relevantno. • Posvetovanja z zainteresiranimi stranmi Namen tega predloga je prenos že obstoječih ohranitvenih in upravljalnih ukrepov SPRFMO, zavezujočih za pogodbenice. Posvetovanja s strokovnjaki iz držav članic in zainteresiranimi stranmi se opravijo med pripravami zasedanj SPRFMO, na katerih se sprejemajo navedeni ukrepi, pa tudi vseskozi med pogajanji na letnem srečanju SPRFMO. Posvetovanje z zainteresiranimi stranmi za to uredbo o prenosu se zato ni izkazalo za potrebno. • Zbiranje in uporaba strokovnih mnenj Ni relevantno. • Ocena učinka Ker ne bo opredeljenih novih vidikov politike, ocena učinka ni relevantna za obravnavano zakonodajno pobudo. Pri tej pobudi gre za veljavne mednarodne obveznosti, ki so že zavezujoče za EU in za katere ni potrebna ocena učinka. • Ustreznost in poenostavitev ureditve Ni relevantno. • Temeljne pravice Ni relevantno. 4. PRORAČUNSKE POSLEDICE Ni relevantno. 5. DRUGI ELEMENTI • Načrti za izvedbo ter ureditev spremljanja, ocenjevanja in poročanja Ni relevantno. • Obrazložitveni dokumenti (za direktive) Ni relevantno.

• Natančnejša pojasnitev posameznih določb predloga Naslov I vsebuje splošne določbe, kot so predmet urejanja, področje uporabe in opredelitve pojmov. Najpomembneje je, da se ta uredba uporablja za ribiška plovila Unije, ki lovijo na območju Konvencije SPRFMO, ali v primeru pretovarjanja zunaj območja Konvencije SPRFMO za vrste, ulovljene na območju Konvencije SPRFMO. Uporablja se tudi za ribiška plovila tretjih držav, ki imajo dostop do pristanišč EU in prevažajo ribiške proizvode, pridobljene na območju Konvencije. Naslov II se nanaša na upravljalne, ohranitvene in nadzorne ukrepe v zvezi z nekaterimi vrstami. Poglavje I vsebuje upravljalne ukrepe SPRFMO, ki se uporabljajo za pisanega šura. Poglavje II se nanaša na ukrepe za zmanjšanje prilova morskih ptic. Naslov III vsebuje določbe o upravljalnih, ohranitvenih in nadzornih ukrepih v zvezi z nekaterimi ribolovnimi metodami. Poglavje I se nanaša na pridneni ribolov. Poglavje II se nanaša na raziskovalni ribolov. Naslov IV vsebuje skupne nadzorne ukrepe. V poglavju I so obravnavani dovoljenja za ribiška plovila in evidenca plovil SPRFMO. Poglavje II vsebuje določbe o dejavnostih pretovarjanja, vključno s splošnimi določbami, predhodnim obveščanjem, nadzorom pretovarjanja in obveščanjem po pretovarjanju. Poglavje III se nanaša na zbiranje podatkov in poročanje. Poglavje IV vsebuje določbe o programih nadzora in opazovanja. Poglavje V se nanaša na inšpekcijski pregled ribiških plovil tretje države, ki prevažajo ribiške proizvode, pridobljene na območju Konvencije SPRFMO, v pristaniščih EU, zlasti vzpostavitev kontaktnih točk in določenih pristanišč, postopek predhodnega obveščanja, merila za inšpekcijske preglede in postopek inšpekcijskega pregleda. Vsebuje tudi določbe o postopku, ki se uporablja v primeru očitnih kršitev med inšpekcijskimi pregledi v pristaniščih. Poglavje VI vsebuje pravila o izvrševanju in skladnosti, zlasti o kroženju informacij o nezakonitih, neprijavljenih in nereguliranih ribolovnih dejavnostih, izvajanju ukrepov proti ribiškim plovilom, vključenim na seznam SPRFMO plovil, ki izvajajo nezakoniti, neprijavljeni in neregulirani ribolov, in obravnavanju težav v zvezi s skladnostjo. Naslov V vsebuje končne določbe, kot so zaupnost elektronskih poročil in sporočil, postopek za spremembe, izvajanje prenosa pooblastila, izvajanje in začetek veljavnosti. 2017/0056 (COD) Predlog UREDBA EVROPSKEGA PARLAMENTA IN SVETA o določitvi upravljalnih, ohranitvenih in nadzornih ukrepov, ki se uporabljajo na območju Konvencije Regionalne organizacije za upravljanje ribištva v južnem Tihem oceanu (SPRFMO) EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, in zlasti člena 43(2) Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, ob upoštevanju mnenja Evropskega ekonomsko-socialnega odbora, ob upoštevanju mnenja Odbora regij, v skladu z rednim zakonodajnim postopkom, ob upoštevanju naslednjega: (1)Cilj skupne ribiške politike (SRP), kot je določen v Uredbi (EU) št. 1380/2013 Evropskega parlamenta in Sveta, je zagotoviti, da izkoriščanje morskih bioloških virov prispeva k dolgotrajni okoljski, gospodarski in socialni vzdržnosti. (2)Unija je s Sklepom Sveta 98/392/ES odobrila Konvencijo Združenih narodov o pomorskem mednarodnem pravu, ki vsebuje nekatera načela in pravila v zvezi z ohranjanjem in upravljanjem živih vodnih virov. Evropska Unija v okviru svojih širših mednarodnih obveznosti sodeluje pri prizadevanjih za ohranitev staležev rib v mednarodnih vodah.

(3)V skladu s Sklepom Sveta 2012/130/EU je od 26. julija 2010 Unija pogodbenica Konvencije o ohranjanju in upravljanju ribolovnih virov odprtega morja v južnem Tihem oceanu (v nadaljnjem besedilu: Konvencija SPRFMO), s katero je bila ustanovljena Regionalna organizacija za upravljanje ribištva v južnem Tihem oceanu (SPRFMO). (4)Komisija Regionalne organizacije za upravljanje ribištva v južnem Tihem oceanu je v okviru SPRFMO pristojna za sprejetje ukrepov, namenjenih zagotavljanju dolgoročnega ohranjanja in trajnostne rabe ribolovnih virov na podlagi previdnostnega in ekosistemskega pristopa k upravljanju ribištva ter s tem varovanju morskih ekosistemov, v katerih se ti viri pojavljajo. Taki ukrepi lahko postanejo zavezujoči za Unijo. (5)Zagotoviti je treba popoln prenos ohranitvenih in upravljalnih ukrepov, ki jih je sprejela SPRFMO, v pravo Unije ter s tem njihovo enotno in učinkovito izvajanje v Uniji. (6)SPRFMO je pristojna za sprejetje ohranitvenih in upravljalnih ukrepov v ribištvu v okviru svojih pristojnosti, ki so za pogodbenice zavezujoči. Ti akti so naslovljeni predvsem na pogodbenice SPRFMO in določajo obveznosti za subjekte, kot so poveljniki ribiških plovil. (7)Ta uredba ne bi smela zajemati ribolovnih možnosti, ki jih določi SPRFMO, saj so te dodeljene v okviru letne uredbe o ribolovnih možnostih, sprejete v skladu s členom 43(3) Pogodbe. (8)Da bi se prihodnje zavezujoče spremembe ohranitvenih in upravljalnih ukrepov SPRFMO hitro vključile v pravo Unije, bi bilo treba na Komisijo prenesti pooblastilo, da v skladu s členom 290 PDEU sprejme akte, s katerimi bi spremenila priloge k uredbi in zadevne člene. Zlasti je pomembno, da Komisija pri svojem pripravljalnem delu opravi ustrezna posvetovanja, med drugim tudi na ravni strokovnjakov. Komisija bi morala pri pripravi in oblikovanju delegiranih aktov zagotoviti, da so zadevni dokumenti Evropskemu parlamentu in Svetu predloženi istočasno, pravočasno in ustrezno. (9)Za zagotovitev skladnosti s skupno ribiško politiko je bila sprejeta zakonodaja Unije, da se vzpostavi sistem nadzora, inšpekcijskih pregledov in izvrševanja, vključno z bojem proti nezakonitim, neprijavljenim in nereguliranim dejavnostim. (10)Zlasti Uredba Sveta (ES) št. 1224/2009 vzpostavlja sistem Unije za nadzor, inšpekcijske preglede in izvrševanje z globalnim in celostnim pristopom, da se zagotovi skladnost z vsemi pravili skupne ribiške politike, Izvedbena uredba Komisije (EU) št. 404/2011 pa določa podrobna pravila za izvajanje Uredbe Sveta (ES) št. 1224/2009. Uredba Sveta (ES) št. 1005/2008 vzpostavlja sistem Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje. Navedene uredbe že izvajajo številne določbe iz ohranitvenih in upravljalnih ukrepov SPRFMO. Zato teh določb ni treba vključiti v to uredbo. (11)S členom 15(1) Uredbe (EU) št. 1380/2013 je bila uvedena obveznost iztovarjanja, ki se od 1. januarja 2015 uporablja za ribolov malih in velikih pelagičnih vrst, ribolov za industrijske namene ter ribolov lososa v Baltskem morju. Vendar v skladu s členom 15(2) navedene uredbe obveznost iztovarjanja ne posega v mednarodne obveznosti Unije, kot so obveznosti, ki izhajajo iz ohranitvenih in upravljalnih ukrepov SPRFMO – SPREJELA NASLEDNJO UREDBO: Naslov I Splošne določbe Člen 1 Vsebina Ta uredba vsebuje določbe o upravljanju, ohranjanju in nadzoru v zvezi z ribolovom čezconskih vrst na območju Konvencije Regionalne organizacije za upravljanje ribištva v južnem Tihem oceanu (SPRFMO). Člen 2 Področje uporabe Ta uredba se uporablja za: (a) ribiška plovila Unije, ki lovijo na območju Konvencije SPRFMO, opredeljenem v členu 5 te konvencije;

(b)ribiška plovila Unije, ki pretovarjajo ribiške proizvode, ulovljene na območju Konvencije SPRFMO; (c) ribiška plovila tretjih držav, ki zahtevajo dostop ali so predmet inšpekcijskega pregleda v pristaniščih Unije in prevažajo ribiške proizvode, pridobljene na območju Konvencije SPRFMO. Člen 3 Opredelitev pojmov V tej uredbi se uporabljajo naslednje opredelitve pojmov: (1)„območje Konvencije SPRFMO“ pomeni geografsko območje odprtih morij južno od vzporednika severne širine 10° S, severno od območja Konvencije CCAMLR, kot je opredeljeno v Konvenciji o ohranjanju antarktičnih živih morskih virov, vzhodno od območja Konvencije SIOFA, kot je opredeljeno v Sporazumu o ribolovu v južnem Indijskem oceanu, ter zahodno od območij, ki so pod ribolovno pristojnostjo južnoameriških držav; (2)„ribiško plovilo“ pomeni vsako plovilo kakršne koli velikosti, ki se uporablja ali je namenjeno uporabi za gospodarsko izkoriščanje ribolovnih virov, vključno s pomožnimi ladjami, plovili za predelavo rib in plovili, ki opravljajo pretovarjanje, ter transportnimi plovili, opremljenimi za transport ribiških proizvodov, razen kontejnerskih ladij; (3)„ribolovni viri SPRFMO“ pomenijo vse morske biološke vire na območju Konvencije SPRFMO, razen: (a) sedentarnih vrst, če spadajo pod nacionalno jurisdikcijo obalnih držav v skladu s členom 77(4) Konvencije Združenih narodov o pomorskem pravu z dne 10. decembra 1982 (v nadaljnjem besedilu: Konvencija iz leta 1982); (b) izrazito selivskih vrst, navedenih v Prilogi I h Konvenciji iz leta 1982; (c) anadromnih in katadromnih vrst; (d) morskih sesalcev, morskih plazilcev in morskih ptic; (4)„ribiški proizvodi“ pomenijo vodne organizme na območju Konvencije SPRFMO, pridobljene s kakršno koli ribolovno dejavnostjo, ali proizvode iz njih; (5)„ribolovna dejavnost“ pomeni iskanje rib, metanje, namestitev, vlečenje in izvlek ribolovnega orodja, prenos ulova na krov, pretovarjanje, obdržanje na krovu, predelavo na krovu, premestitev ter iztovarjanje rib in ribiških proizvodov; (6)„pridneni ribolov“ pomeni ribolov s kakršnim koli ribiškim plovilom, ki uporablja kakršno koli orodje, ki pri običajnem ribolovu po vsej verjetnosti pride v stik z morskim dnom ali bentoškimi organizmi; (7)„odtis pridnenega ribolova“ pomeni prostorski obseg pridnenega ribolova v določenem obdobju na območju Konvencije SPRFMO; (8)„osnutek seznama SPRFMO plovil, ki izvajajo nezakoniti, neprijavljeni in neregulirani ribolov“ pomeni prvotni seznam ribiških plovil, ki naj bi domnevno opravljala nezakonite, neprijavljene in neregulirane ribolovne dejavnosti, kot ga je pripravil sekretariat SPRFMO in predložil v proučitev odboru za skladnost in tehničnemu odboru SPRFMO; (9)„raziskovalni ribolov“ pomeni vrsto ribolova, ki se zadnjih deset let ni izvajala ali se ni izvajala z določeno vrsto orodja ali tehniko; (10)„uveljavljeni ribolov“ pomeni vrsto ribolova, ki zadnjih deset let ni bila prepovedana in se je izvajala ali se je izvajala z določeno vrsto orodja ali tehniko; (11)„nezakonite, neprijavljene in neregulirane ribolovne dejavnosti“ pomenijo kakršno koli nezakonito, neprijavljeno ali neregulirano ribolovno dejavnost, kot je opredeljena v členu 2 Uredbe (ES) št. 1005/2008;

(12)„sodelujoče nepogodbenice SPRFMO“ so države ali pravni subjekti v ribiškem sektorju, ki niso podpisniki Konvencije SPRFMO, vendar so se strinjali, da bodo polno sodelovali pri izvajanju pravil za ohranjanje in upravljanje, ki jih je sprejela SPRFMO; (13)„evidenca plovil SPRFMO“ pomeni seznam ribiških plovil, ki imajo dovoljenje za ribolov na območju Konvencije, ki ga vodi sekretariat SPRFMO in kot ga sporočijo pogodbenice in sodelujoče nepogodbenice SPRFMO; (14)„pretovarjanje“ pomeni raztovor vseh ali dela ribiških proizvodov z ribiškega plovila na drugo ribiško plovilo; (15)„druge zadevne vrste“ pomenijo vrste iz Priloge XIII; (16)„občutljiv morski ekosistem“ pomeni vsak morski ekosistem, katerega celovitost je, glede na najboljše razpoložljive znanstvene podatke in načelo previdnosti, ogrožena zaradi velikih negativnih učinkov, ki so posledica fizičnega stika s pridnenim orodjem med običajnimi ribolovnimi operacijami; občutljivi morski sistemi so med drugim morski grebeni, podvodne gore, hidrotermalni vrelci ter globokomorske korale in morsko dno s spužvami. Naslov II Upravljalni, ohranitveni in nadzorni ukrepi v zvezi z nekaterimi vrstami Poglavje I Pisani šur (Trachurus murphyi) Člen 4 Upravljanje ulova pisanega šura 1. V skladu s členom 15 Uredbe (EU) št. 1006/2008 država članica prepove ribolov pisanega šura za ribiška plovila, ki plujejo pod njeno zastavo, če je njihov celotni ulov enak 100 odstotkom njihove omejitve ulova. 2. Države članice o datumu začetka prepovedi nemudoma obvestijo Komisijo. Komisija te informacije takoj posreduje sekretariatu SPRFMO. Člen 5 Prisotnost opazovalcev pri ribolovu pisanega šura Države članice zagotovijo vsaj 10-odstotno prisotnost opazovalcev na potovanjih ribiških plovil, ki plujejo pod njihovo zastavo. Za ribiška plovila, ki skupaj ne opravijo več kot dve potovanji, se 10-odstotna prisotnost opazovalcev izračuna glede na število aktivnih ribolovnih dni za plovila z vlečno mrežo in glede na število sklopov ribolovnih operacij za plovila z zapornimi plavaricami. Člen 6 Sporočanje podatkov za pisanega šura 1. V skladu s členom 33 Uredbe (ES) št. 1224/2009 države članice Komisiji do 15. dne vsakega meseca poročajo o ulovu pisanega šura za pretekli mesec.

2. Države članice poleg podatkov iz odstavka 1 Komisiji sporočijo naslednje podatke v zvezi z ribolovom pisanega šura: (a) do 5. dne vsakega meseca seznam ribiških plovil, ki so v preteklem mesecu opravljala pretovarjanje. Komisija v 20 dneh po koncu zadevnega meseca te podatke posreduje sekretariatu SPRFMO; (b) v petih dneh po koncu vsakega četrtletja podatke VMS o ribiških plovilih, ki so v preteklem četrtletju dejavno lovila ali opravljala pretovarjanje. Komisija te podatke v 10 dneh po koncu vsakega četrtletja posreduje sekretariatu SPRFMO. (c) 45 dni pred zasedanjem znanstvenega odbora SPRFMO letno znanstveno poročilo za preteklo leto. Komisija te podatke najpozneje 30 dni pred zasedanjem znanstvenega odbora SPRFMO posreduje sekretariatu SPRFMO. 3.Komisija vsako leto do 30. septembra sekretariatu SPRFMO predloži letne podatke o ulovu, izražene v živi teži, ki zajemajo letni ulov v preteklem koledarskem letu. Poglavje II Morske ptice Člen 7 Ukrepi za zmanjšanje prilova morskih ptic za plovila s parangalom 1. Za vsa ribiška plovila Unije, ki uporabljajo parangale, veljajo ukrepi za zmanjšanje prilova morskih ptic, določeni v tem členu. 2. Vsa ribiška plovila Unije, ki uporabljajo pridnene parangale, uporabljajo uteži in plašilne vrvi. 3.Ribiška plovila Unije ne nameščajo parangalov ponoči ali odmetavajo drobovine med metanjem in izvlekom. 4. Vrvi se obtežijo v skladu s Prilogo I. 5. Vrvi za odganjanje ptic so opremljene v skladu s Prilogo II. 6.Ribiškim plovilom Unije je med metanjem in izvlekom prepovedano odmetavati drobovino. Kadar to ni izvedljivo, plovila zadržijo odpadke dve uri ali več. Člen 8 Ukrepi za zmanjšanje prilova morskih ptic za plovila z vlečnimi mrežami 1.Za vsa ribiška plovila Unije, ki uporabljajo vlečne mreže, veljajo ukrepi za zmanjšanje prilova morskih ptic, določeni v tem členu. 2.Ribiška plovila Unije med ribolovom uporabljajo dve plašilni vrvi ali, če operativne prakse preprečujejo učinkovito uporabo plašilnih vrvi, plašilno zaveso.

3.Plašilne zavese so opremljene v skladu s Prilogo III. 4.Ribiškim plovilom Unije je med metanjem in izvlekom prepovedano odmetavati drobovino. 5.Ribiška plovila Unije predelajo drobovino v ribjo moko in zadržijo ves odpadni material, pri čemer so izpusti omejeni na tekoče izpuste / odpadno vodo. Kadar to ni izvedljivo, ribiška plovila zadržijo odpadke dve uri ali več. 6.Mreže se očistijo po vsaki ribolovni operaciji, da se odstranijo ribe, ki so se zapletle v mrežo, in bentoški material, s čimer se preprečijo interakcije s pticami med uporabo orodja. 7.Čas, ko je mreža med izvlekom na površini vode, se skrajša z ustreznim vzdrževanjem vitlov in dobrimi praksami na krovu. Člen 9 Sporočanje podatkov o morskih pticah Države članice v svojem letnem znanstvenem poročilu, ki ga 45 dni pred zasedanjem znanstvenega odbora SPRFMO predložijo Komisiji, navedejo: (a)ukrepe za preprečevanje prilova morskih ptic, ki jih uporabljajo posamezna ribiška plovila, ki plujejo pod njihovo zastavo in lovijo na območju Konvencije SPRFMO; (b)stopnjo prisotnosti opazovalcev, ki beležijo prilov morskih ptic. Naslov III Upravljalni, ohranitveni in nadzorni ukrepi v zvezi z nekaterimi ribolovnimi metodami Poglavje I Pridneni ribolov Člen 10 Dovoljenje za pridneni ribolov 1. Države članice ribiškim plovilom, ki plujejo pod njihovo zastavo, ne dovolijo izvajanja pridnenega ribolova brez predhodnega dovoljenja SPRFMO. 2. Države članice, ki nameravajo na območju Konvencije izvajati dejavnosti pridnenega ribolova, pri Komisiji vložijo zahtevek najpozneje 45 dni pred zasedanjem znanstvenega odbora SPRFMO, na katerem želijo, da se zahtevek obravnava. Komisija najpozneje 30 dni pred zasedanjem znanstvenega odbora posreduje zahtevek sekretariatu SPRFMO. Zahtevek vsebuje: (a)podatke o odtisu pridnenega ribolova, ki temeljijo na evidenci ulova ali napora pri pridnenem ribolovu na območju Konvencije SPRFMO v obdobju od 1. januarja 2002 do 31. decembra 2006, ki jo vodi zadevna država članica;

(b)podatke o povprečni stopnji ulova v obdobju od 1. januarja 2002 do 31. decembra 2006; (c)oceno učinka pridnenega ribolova; (d)oceno, ali predlagane dejavnosti spodbujajo trajnostno upravljanje ciljnih in neciljnih vrst, ulovljenih kot prilov, in ščitijo morske ekosisteme, v katerih se ti viri pojavljajo, vključno s preprečevanjem znatnih negativnih učinkov na občutljive morske ekosisteme. 3.Ocena učinka iz odstavka 2(c) se izvede v skladu s smernicami Organizacije Združenih narodov za prehrano in kmetijstvo (FAO) za upravljanje globokomorskega ribolova, pri čemer se upoštevajo standard SPRFMO za oceno učinka globokomorskega ribolova in območja, za katera je znano ali verjetno, da se na njih pojavljajo občutljivi morski ekosistemi. 4. Komisija ustrezno državo članico obvesti o odločitvi SPRFMO v zvezi z dovoljenjem za pridneni ribolov na območju Konvencije SPRFMO, za katero je bila izvedena ocena učinka, vključno z morebitnimi pogoji in ustreznimi ukrepi za preprečevanje znatnih negativnih učinkov na občutljive morske ekosisteme. 5.Države članice zagotovijo, da se ocene iz odstavka 2(c) posodobijo ob spremembi ribolova, ki verjetno lahko vpliva na občutljive morske ekosisteme, in zadevne informacije predložijo Komisiji takoj, ko so na voljo za posredovanje sekretariatu SPRFMO. Člen 11 Pridneni ribolov, ki se izvaja zunaj območja odtisa ali ki presega ravni ulova v referenčnem obdobju 1. Države članice ribiškim plovilom, ki plujejo pod njihovo zastavo, ne dovolijo pridnenega ribolova, ki se izvaja zunaj območja odtisa ali ki presega ravni ulova v referenčnem obdobju, brez predhodnega dovoljenja SPRFMO. 2. Države članice, ki nameravajo loviti zunaj območja odtisa pridnenega ribolova ali preseči povprečno raven ulova iz člena 10(2)(b), pri Komisiji vložijo zahtevek najpozneje 80 dni pred zasedanjem znanstvenega odbora SPRFMO, na katerem želijo, da se njihov zahtevek obravnava. Komisija najpozneje 60 dni pred zasedanjem znanstvenega odbora SPRFMO posreduje zahtevek sekretariatu SPRFMO. Zahtevek vsebuje: (a)oceno učinka pridnenega ribolova; (b)oceno, ali predlagane dejavnosti spodbujajo trajnostno upravljanje ciljnih in neciljnih vrst, ulovljenih kot prilov, in ščitijo morske ekosisteme, v katerih se ti viri pojavljajo, vključno s preprečevanjem znatnih negativnih učinkov na občutljive morske ekosisteme. 3. Ocena učinka iz odstavka 2(a) se izvede v skladu s smernicami Organizacije Združenih narodov za prehrano in kmetijstvo (FAO) za upravljanje globokomorskega ribolova, pri čemer se upoštevajo standard SPRFMO za ocenjevanje učinka globokomorskega ribolova in območja, za katera je znano ali verjetno, da se na njih pojavljajo občutljivi morski ekosistemi. 4. Komisija ustrezno državo članico obvesti o odločitvi SPRFMO v zvezi z dovoljenjem za pridneni ribolov na območju Konvencije, za katero je bila izvedena ocena učinka, vključno z morebitnimi pogoji in ustreznimi ukrepi za preprečevanje znatnih negativnih učinkov na občutljive morske ekosisteme. 5.Države članice zagotovijo, da se ocene posodobijo ob spremembi ribolova, ki verjetno lahko vpliva na občutljive morske ekosisteme, in zadevne informacije predložijo Komisiji takoj, ko so na voljo, da jih lahko ta posreduje sekretariatu SPRFMO. Člen 12 Občutljivi morski ekosistemi pri pridnenem ribolovu 1. Dokler znanstveni odbor SPRFMO ne pripravi navodil glede mejnih vrednosti, države članice določijo mejne vrednosti za odkritje občutljivih morskih ekosistemov za ribiška plovila, ki plujejo pod njihovo zastavo, pri čemer upoštevajo odstavek 68 smernic FAO za upravljanje globokomorskega ribolova. 2. Države članice od ribiških plovil, ki plujejo pod njihovo zastavo, zahtevajo prenehanje izvajanja dejavnosti pridnenega ribolova znotraj območja petih navtičnih milj od katerega koli kraja na območju Konvencije SPRFMO, kjer odkritje presega mejne vrednosti, določene v skladu z odstavkom 1. Države članice odkritje občutljivih morskih ekosistemov Komisiji sporočijo na podlagi smernic iz Priloge IV. Komisija te informacije nemudoma posreduje sekretariatu SPRFMO. Člen 13

Prisotnost opazovalcev pri pridnenem ribolovu Države članice zagotovijo 100-odstotno prisotnost opazovalcev pri plovilih z vlečnimi mrežami, ki plujejo pod njihovo zastavo in izvajajo pridneni ribolov, ter vsaj 10-odstotno prisotnost opazovalcev pri ribiških plovilih, ki uporabljajo drugo orodje za pridneni ribolov. Člen 14 Sporočanje podatkov za pridneni ribolov 1. V skladu s členom 33 Uredbe (ES) št. 1224/2009 države članice Komisiji do 15. dne vsakega meseca poročajo o mesečnem ulovu vrst, ki se lovijo s pridnenim ribolovom, za pretekli mesec. 2.Države članice v 15 dneh po koncu vsakega meseca Komisiji predložijo seznam ribiških plovil, ki plujejo pod njihovo zastavo in ki dejavno lovijo, ter ribiških plovil, ki plujejo pod njihovo zastavo in ki izvajajo pretovarjanje. Komisija te podatke v petih dneh od prejema posreduje sekretariatu SPRFMO. 3.Države članice v petih dneh po koncu vsakega četrtletja Komisiji predložijo podatke VMS za preteklo četrtletje. Komisija te podatke v 10 dneh po koncu vsakega četrtletja posreduje sekretariatu SPRFMO. 4.Države članice ribiškim plovilom, ki plujejo pod njihovo zastavo, prepovejo sodelovanje pri pridnenem ribolovu, če niso bili predloženi minimalni zahtevani podatki v zvezi z identifikacijo ribiškega plovila iz Priloge V. Poglavje II Raziskovalni ribolov Člen 15 Zahtevek za raziskovalni ribolov 1.Države članice, ki želijo pridobiti dovoljenje za raziskovalni ribolov za ribiško plovilo, ki pluje pod njihovo zastavo, vsaj 80 dni pred zasedanjem znanstvenega odbora SPRFMO Komisiji predložijo: (a) zahtevek, ki vsebuje informacije iz Priloge V; (b) operativni načrt ribolova v skladu s Prilogo VI, ki vključuje zavezo glede upoštevanja načrta za zbiranje podatkov iz člena 16(3), (4) in (5). 2. Komisija najpozneje 60 dni pred zasedanjem znanstvenega odbora SPRFMO posreduje zahtevek komisiji SPRFMO, operativni načrt ribolova pa znanstvenemu odboru SPRFMO. 3. Komisija države članice obvesti o odločitvi SPRFMO v zvezi z dovoljenjem za izvajanje raziskovalnega ribolova. Člen 16

Dovoljenje za raziskovalni ribolov 1. Države članice ribiškim plovilom, ki plujejo pod njihovo zastavo, ne dovolijo izvajanja raziskovalnega ribolova brez predhodnega dovoljenja SPRFMO. 2. Države članice zagotovijo, da vsa ribiška plovila, ki plujejo pod njihovo zastavo, raziskovalni ribolov izvajajo samo v skladu z načrtom ribolovnih dejavnosti, ki ga odobri SPRFMO. 3. Države članice zagotovijo, da se podatki, ki se zahtevajo v skladu z načrtom SPRFMO za zbiranje podatkov, predložijo Komisiji, da jih lahko ta posreduje sekretariatu SPRFMO. 4. Ribiškim plovilom držav članic, ki imajo dovoljenje za sodelovanje pri raziskovalnem ribolovu, se prepove nadaljnje izvajanje ustreznih dejavnosti raziskovalnega ribolova, razen če se sekretariatu SPRFMO ne predložijo podatki iz načrta SPRFMO za zbiranje podatkov za zadnjo sezono, v kateri se je izvajal ribolov, in jih znanstveni odbor ne prouči. 5. Države članice, katerih ribiška plovila sodelujejo pri raziskovalnem ribolovu, zagotovijo, da je na vsakem ribiškem plovilu, ki pluje pod njihovo zastavo, en ali več neodvisnih opazovalcev, ki zadostujejo za zbiranje podatkov v skladu z načrtom SPRFMO za zbiranje podatkov. Člen 17 Nadomestitev ribiškega plovila pri raziskovalnem ribolovu 1. Ne glede na člena 15 in 16 lahko države članice plovilu, ki pluje pod njihovo zastavo in ni navedeno v načrtu ribolovnih operacij, dovolijo, da izvaja raziskovalni ribolov, če ribiško plovilo Unije, ki je navedeno v načrtu ribolovnih operacij, ne more loviti zaradi operativnih razlogov ali višje sile. V takih okoliščinah zadevna država članica nemudoma obvesti Komisijo in predloži: (a)vse podatke o predvidenem nadomestnem plovilu; (b)podroben opis razlogov za nadomestitev in vsa ustrezna dokazila; (c)specifikacije in popoln opis vrst ribolovnega orodja, ki ga bo uporabljalo nadomestno plovilo. 2. Komisija te informacije nemudoma posreduje sekretariatu SPRFMO. Naslov IV Skupni nadzorni ukrepi Poglavje I Dovoljenja Člen 18 Evidenca plovil

1. Države članice vsako leto do 15. novembra Komisiji predložijo seznam ribiških plovil, ki plujejo pod njihovo zastavo in ki imajo dovoljenje za ribolov na območju Konvencije SPRFMO za naslednje leto, da ga ta lahko posreduje sekretariatu SPRFMO, vključno z informacijami iz Priloge V. Države članice pri odločanju o izdaji dovoljenj za ribolov na območju Konvencije SPRFMO upoštevajo preteklo skladnost ribiških plovil in subjektov. 2. Države članice Komisijo obvestijo o ribiških plovilih, ki plujejo pod njihovo zastavo in imajo dovoljenje za ribolov na območju Konvencije, vsaj 20 dni pred prvim vstopom takih plovil na območje Konvencije SPRFMO. Komisija te informacije posreduje sekretariatu SPRFMO vsaj 15 dni pred prvim vstopom plovila na območje Konvencije SPRFMO. 3.Države članice zagotovijo, da se podatki o ribiških plovilih, ki plujejo pod njihovo zastavo in imajo dovoljenje za ribolov na območju Konvencije SPRFMO, posodabljajo. Vsaka sprememba se Komisiji sporoči najpozneje 10 dni po taki spremembi. Komisija v petih dneh od prejema sporočila o tem obvesti sekretariat SPRFMO. 4. Države članice v primeru preklica, odpovedi ali kakršnih koli drugih okoliščin, zaradi katerih je dovoljenje neveljavno, o tem nemudoma obvestijo Komisijo, da lahko ta v treh dneh od datuma prenehanja veljavnosti dovoljenja zadevne informacije posreduje sekretariatu SPRFMO. 5. Ne glede na člen 15(1) Uredbe (EU) št. 1380/2013 ribiška plovila Unije, ki niso v vključena v evidenco plovil SPRFMO, ne smejo izvajati ribolovnih dejavnosti za vrste, pridobljene na območju Konvencije SPRFMO. Poglavje II Pretovarjanje Člen 19 Splošne določbe o pretovarjanju 1. To poglavje se uporablja za naslednje operacije pretovarjanja: (a) operacije pretovarjanja, ki se izvajajo znotraj območja Konvencije SPRFMO v zvezi z ribolovnimi viri SPRFMO in drugimi vrstami, ulovljenimi v povezavi s temi viri, pridobljenimi na območju Konvencije SPRFMO; (b)operacije pretovarjanja, ki se izvajajo zunaj območja Konvencije SPRFMO v zvezi z ribolovnimi viri SPRFMO in drugimi vrstami, ulovljenimi v povezavi s temi viri, pridobljenimi na območju Konvencije SPRFMO. 2. Pretovarjanje na morju in v pristanišču se izvaja samo med ribiškimi plovili, ki so navedena v evidenci plovil SPRFMO. 3. Na morju se pretovarjanje goriva, posadke, orodja ali vseh drugih zalog na območju Konvencije SPRFMO izvaja samo med ribiškimi plovili, ki so navedena v evidenci plovil SPRFMO. 4. Ta člen ne posega v člena 21 in 22 Uredbe (ES) št. 1224/2009 ter člen 4(3) in (4) Uredbe (ES) št. 1005/2008. 5. Operacije pretovarjanja na morju v zvezi z ribolovnimi viri SPRFMO in drugimi vrstami, ulovljenimi v povezavi s temi viri, pridobljenimi na območju Konvencije SPRFMO, so v vodah Unije prepovedane. Člen 20 Obveščanje o pretovarjanju pisanega šura in pridnenih vrst 1. Ne glede na to, kje se izvaja pretovarjanje, organi države članice v primeru pretovarjanja pisanega šura in pridnenih vrst, ki jih na območju Konvencije SPRFMO ujamejo ribiška plovila, ki plujejo pod zastavo te države članice, Komisiji in sekretariatu SPRFMO hkrati predložijo naslednje informacije:

(a) obvestilo o nameri o pretovarjanju, v katerem je navedeno 14-dnevno obdobje načrtovanega pretovarjanja pisanega šura in pridnenih vrst, ujetih na območju Konvencije SPRFMO, in ki je prejeto sedem dni pred prvim dnem 14-dnevnega obdobja; (b) obvestilo o dejanskem pretovarjanju, ki je prejeto vsaj 12 ur pred predvidenim časom takih dejavnosti. Države članice lahko upravljavca ribiškega plovila Unije pooblastijo, da te informacije predloži neposredno sekretariatu SPRFMO, pri čemer jih mora hkrati posredovati tudi Komisiji. 2. Obvestili iz odstavka 1 vključujeta ustrezne informacije, ki so na voljo v zvezi z operacijo pretovarjanja, vključno s predvidenim datumom in časom, predvideno lokacijo in vrsto ribolova, ter informacije o zadevnih ribiških plovilih Unije v skladu s Prilogo VII. Člen 21 Spremljanje pretovarjanja pisanega šura in pridnenih vrst 1. Če je na krovu plovila, s katerega se raztovarja, ali na krovu prejemnega ribiškega plovila Unije opazovalec, ta spremlja dejavnosti pretovarjanja. Opazovalec izpolni ladijski dnevnik SPRFMO o pretovarjanja v skladu s Prilogo VIII, da preveri količino in vrste ribiških proizvodov, ki se pretovarjajo, ter izvod zapisa v ladijski dnevnik predloži pristojnim organom države članice, pod katere zastavo pluje opazovano plovilo. 2. Država članica, pod katere zastavo pluje ribiško plovilo, v 10 dneh po izkrcanju opazovalca Komisiji predloži njegove podatke iz ladijskega dnevnika o pretovarjanju. Komisija te podatke v 15 dneh od datuma izkrcanja posreduje sekretariatu SPRFMO. 3. Za preverjanje količine in vrst ribiških proizvodov, ki se pretovarjajo, in zagotovitev, da se lahko izvede ustrezno preverjanje, ima opazovalec na krovu popoln dostop do opazovanega ribiškega plovila Unije, vključno s posadko, orodjem, opremo, evidencami in skladišči za ribe. Člen 22 Podatki, ki se sporočijo po pretovarjanju pisanega šura in pridnenih vrst 1. Države članice, vključene v operacijo pretovarjanja, v skladu s Prilogo IX najpozneje v sedmih dneh po izvedenem pretovarjanju hkrati obvestijo sekretariat SPRFMO in Komisijo o vseh operativnih podrobnostih. 2. Države članice lahko upravljavca ribiškega plovila pooblastijo, da podatke iz odstavka 1 v elektronski obliki predloži neposredno sekretariatu SPRFMO, pri čemer jih mora hkrati posredovati tudi Komisiji. Vsaka zahteva sekretariata SPRFMO za pojasnilo, ki jo prejme upravljavec ribiškega plovila Unije, se posreduje Komisiji. Poglavje III Zbiranje in sporočanje podatkov Člen 23 Zbiranje in sporočanje podatkov 1. Države članice, ki lovijo na območju Konvencije SPRFMO, poleg podatkov, navedenih v zahtevah glede poročanja iz členov 6, 9, 12, 14, 16, 21 in 22, Komisiji predložijo sklop podatkov iz odstavkov 2 in 3 tega člena. 2.Države članice, ki lovijo na območju Konvencije SPRFMO, Komisiji vsako leto do 15. septembra sporočijo podatke o živi teži za vse vrste/skupine vrst, ulovljene v preteklem koledarskem letu. Komisija te podatke do 30. septembra posreduje sekretariatu SPRFMO.

3.Države članice, ki lovijo na območju Konvencije SPRFMO, Komisiji vsako leto do 15. junija sporočijo podatke v zvezi z dejavnostjo ribolova z vlečnimi mrežami po posameznih vlekah, podatke o uporabi pridnenih parangalov po posameznih namestitvah ter podatke o iztovoru, med drugim tudi za hladilna plovila, in pretovarjanjih. Komisija te podatke do 30. junija posreduje sekretariatu SPRFMO. 4. Komisija lahko z izvedbenimi akti določi podrobne zahteve za sporočanje podatkov iz tega člena. Taki izvedbeni akti se sprejmejo v skladu s postopkom pregleda iz člena 35. Poglavje IV Nadzor Člen 24 Programi opazovanja 1.Države članice, ki lovijo na območju Konvencije SPRFMO, vzpostavijo programe opazovanja za zbiranje podatkov iz Priloge X. 2. Države članice, ki lovijo na območju Konvencije SPRFMO, Komisiji vsako leto do 15. septembra predložijo ustrezne podatke opazovalcev, navedene v Prilogi X, za preteklo koledarsko leto. Komisija te podatke do 30. septembra posreduje sekretariatu SPRFMO. 3. Države članice, ki lovijo na območju Konvencije SPRFMO, vsako leto do 15. avgusta predložijo letno poročilo o izvajanju programa opazovanja za preteklo leto. Poročilo vključuje usposabljanje opazovalcev, zasnovo in obseg programa, vrsto zbranih podatkov in morebitne težave, ki so se pojavile med letom. Komisija te podatke posreduje sekretariatu SPRFMO pred 1. septembrom. Poglavje V Nadzor nad ribiškimi plovili tretjih držav v pristaniščih držav članic Člen 25 Kontaktne točke in določena pristanišča 1. Država članica, ki želi omogočiti dostop do svojih pristanišč za ribiška plovila tretjih držav, ki imajo na krovu ribiške proizvode SPRFMO, ulovljene na območju Konvencije SPRFMO, ali ribiške proizvode, ki izvirajo iz takih virov, ki niso bili predhodno iztovorjeni ali pretovorjeni v pristanišču ali na morju: (a) določi pristanišča, za katera lahko ribiška plovila tretjih držav zahtevajo vstop v skladu s členom 5 Uredbe Sveta (ES) št. 1005/2008; (b) določi kontaktno točko za prejem predhodnega obvestila v skladu s členom 6 Uredbe (ES) št. 1005/2008; (c)določi kontaktno točko za posredovanje poročil o inšpekcijskem pregledu v skladu s členom 11(3) Uredbe Sveta (ES) 1005/2008. 2. Države članice Komisijo obvestijo o kakršnih koli spremembah seznama določenih pristanišč in določenih kontaktnih točk vsaj 40 dni pred začetkom veljavnosti sprememb. Komisija te informacije posreduje sekretariatu SPRFMO vsaj 30 dni pred začetkom veljavnosti sprememb. Člen 26

Predhodno obveščanje 1. Z odstopanjem od člena 6(1) Uredbe (ES) št. 1005/2008 države članice pristanišča od ribiških plovil tretjih držav, ki želijo v njihovih pristaniščih iztovoriti ali pretovoriti ribolovne vire SPRFMO, ki niso bili predhodno iztovorjeni ali pretovorjeni, zahtevajo, da najpozneje 48 ur pred predvidenim časom prihoda v pristanišče predložijo naslednje podatke v skladu s Prilogo XI: (a) identifikacijo plovila (zunanja identifikacija, ime, zastava, številka Mednarodne pomorske organizacije (IMO), če obstaja, in mednarodni radijski klicni znak (IRCS)); (b) ime določenega pristanišča, v katero želi ribiško plovilo vstopiti, in namen postanka v pristanišču (iztovarjanje ali pretovarjanje); (c) kopijo dovoljenja za ribolov ali, kjer je to ustrezno, katerega koli drugega dovoljenja, ki ga ima ribiško plovilo, za podporo operacijam, povezanim z ribiškimi proizvodi SPRFMO, ali za pretovarjanje ribiških proizvodov; (d) predvidena datum in čas prihoda v pristanišče; (e) predvidene količine posameznih ribiških proizvodov SPRFMO na krovu v kilogramih in povezana območja ulova. Če na krovu ni ribiških proizvodov SPRFMO, se posreduje poročilo, v katerem se za količino navede vrednost „nič“; (f) predvidene količine posameznih ribiških proizvodov SPRFMO, ki se bodo iztovorile ali pretovorile, v kilogramih in povezana območja ulova; (g) seznam članov posadke ribiškega plovila; (h) datume ribolovnega potovanja. 2. Če ima ribiško plovilo tretje države na krovu ribiške proizvode, se obvestilu iz odstavka 1 priloži tudi potrdilo o ulovu, potrjeno v skladu z določbami poglavja III Uredbe (EU) št. 1005/2008. 3. Države članice pristanišča lahko zahtevajo tudi dodatne informacije, če želijo ugotoviti, ali ribiško plovilo izvaja nezakoniti, neprijavljeni in neregulirani ribolov ali povezane dejavnosti. 4. Države članice pristanišča lahko za obvestilo določijo daljši ali krajši rok, kot je naveden v odstavku 1, pri čemer med drugim upoštevajo vrsto ribiškega proizvoda ter razdaljo med ribolovnimi območji in svojimi pristanišči. V takem primeru države članice pristanišča Komisijo obvestijo, kdo takoj posreduje informacije sekretariatu SPRFMO. Člen 27 Dovoljenje za iztovarjanje ali pretovarjanje v pristaniščih Država članica pristanišča se po prejemu ustreznih podatkov v skladu s členom 26 odloči, ali bo ribiškemu plovilu tretje države odobrila ali prepovedala vstop v svoje pristanišče. Če se ribiškemu plovilu tretje države prepove vstop, država članica pristanišča o tem obvesti Komisijo, ki informacije nemudoma posreduje sekretariatu SPRFMO. Države članice pristanišča ribiškim plovilom s seznama SPRFMO plovil, ki izvajajo nezakoniti, neprijavljeni in neregulirani ribolov, prepovejo vstop. Člen 27a Inšpekcijski pregledi v pristaniščih 1. Države članice pristanišča opravijo inšpekcijski pregled pri vsaj 5 % iztovarjanj ali pretovarjanj, ki so povezana z ribiškimi proizvodi SPRFMO in jih ribiška plovila tretjih držav opravijo v njihovih določenih pristaniščih. 2. Brez poseganja v člen 9(2) Uredbe (ES) št. 1005/2008 države članice pristanišča opravijo inšpekcijski pregled ribiškega plovila tretje države, če:

(a) obstaja zahteva druge pogodbenice, sodelujoče nepogodbenice ali ustreznih regionalnih organizacij za upravljanje ribištva, da se pri določenem ribiškem plovilu opravi inšpekcijski pregled, zlasti kadar so take zahteve podprte z dokazi, da zadevno ribiško plovilo opravlja nezakoniti, neprijavljeni in neregulirani ribolov, in obstaja utemeljen sum, da ribiško plovilo opravlja nezakoniti, neprijavljeni in neregulirani ribolov; (b) ribiško plovilo ni predložilo vseh podatkov, zahtevanih v členu 26; (c) ribiškemu plovilu nista dovoljena vstop v pristanišče ali njegova uporaba v skladu z določbami SPRFMO ali drugih regionalnih organizacij za upravljanje ribištva. Člen 28 Postopek inšpekcijskega pregleda 1. Poleg določb tega člena se uporabljajo tudi pravila o postopku inšpekcijskega pregleda iz člena 10 Uredbe (ES) št. 1005/2008. 2. Inšpektorji iz držav članic imajo pri sebi veljaven osebni dokument. Vzamejo lahko izvod katerega koli dokumenta, za katerega presodijo, da je upošteven. 3. Inšpekcijski pregled se izvede tako, da je ribiško plovilo tretje države izpostavljeno najmanjšim možnim motnjam in težavam ter da se čim bolj prepreči poslabšanje kakovosti ulova. 4. Po končanem inšpekcijskem pregledu se poveljniku tujega ribiškega plovila omogoči, da vzpostavi stik s pristojnim organom zadevne države članice pristanišča v zvezi s poročilom o inšpekcijskem pregledu. Predloga za poročilo o inšpekcijskem pregledu je v Prilogi XII. 5. Država članica pristanišča Komisiji v 12 dneh po končanem inšpekcijskem pregledu posreduje kopijo poročila o inšpekcijskem pregledu iz členov 10(3) in 11(3) Uredbe (ES) št. 1005/2008, izpolnjenega v skladu s Prilogo XII. Komisija v 15 delovnih dneh po končanem inšpekcijskem pregledu posreduje poročilo sekretariatu SPRFMO. 6. Če poročila o inšpekcijskem pregledu v 15 delovnih dneh ni mogoče predložiti Komisiji, da bi ga ta posredovala sekretariatu SPRFMO, država članica pristanišča Komisijo v 15 delovnih dneh obvesti o razlogih za zamudo in datumu, ko bo poročilo predloženo. Člen 29 Postopek v primeru dokazov o kršitvah ohranitvenih in upravljalnih ukrepov SPRFMO med inšpekcijskimi pregledi v pristaniščih 1. Če se na podlagi informacij, pridobljenih med inšpekcijskim pregledom, pridobijo dokazi, da je plovilo tretje države kršilo ohranitvene in upravljalne ukrepe SPRFMO, se poleg člena 11 Uredbe (ES) št. 1005/2008 uporabljajo določbe tega člena. 2.Pristojni organi države članice pristanišča Komisiji čim prej in vsekakor v petih delovnih dneh posredujejo izvod poročila o inšpekcijskem pregledu. Komisija to poročilo nemudoma posreduje izvršnemu sekretarju SPRFMO in pogodbenici zastave ali kontaktni točki sodelujoče nepogodbenice. 3. Države članice pristanišča o sprejetih ukrepih v primeru kršitev takoj obvestijo pristojni organ pogodbenice zastave ali sodelujoče nepogodbenice in Komisijo, ki nato te informacije posreduje izvršnemu sekretarju SPRFMO. Poglavje VI Izvrševanje Člen 30

Domnevne kršitve ohranitvenih in upravljalnih ukrepov SPRFMO, o katerih poročajo države članice Države članice vsaj 120 dni pred letnim zasedanjem SPRFMO Komisiji predložijo vse dokumentirane informacije, ki kažejo na morebitno neupoštevanje ohranitvenih in upravljalnih ukrepov SPRFMO s strani vseh ribiških plovil na območju Konvencije SPRFMO v zadnjih dveh letih. Komisija te informacije prouči in jih, če je primerno, posreduje sekretariatu SPRFMO vsaj 90 dni pred njegovim letnim zasedanjem. Člen 30a Vključitev ribiškega plovila, ki pluje pod zastavo države članice, v osnutek seznama SPRFMO plovil, ki izvajajo nezakoniti, neprijavljeni in neregulirani ribolov 1. Če Komisija od sekretariata SPRFMO prejme uradno obvestilo o vključitvi ribiškega plovila, ki pluje pod zastavo države članice, v osnutek seznama SPRFMO plovil, ki izvajajo nezakoniti, neprijavljeni in neregulirani ribolov, Komisija obvestilo, vključno z dokazili in vsemi drugimi dokumentiranimi informacijami, ki jih zagotovi sekretariat SPRFMO, vsaj 45 dni pred letnim zasedanjem komisije SPRFMO posreduje državi članici, da lahko ta predloži pripombe. Komisija te informacije prouči in posreduje sekretariatu SPRFMO vsaj 30 dni pred njegovim letnim zasedanjem. 2. Organi, pristojni za ribiško plovilo, ki pluje pod zastavo države članice in za katero je Komisija sporočila, da je vključeno v osnutek seznama plovil, ki izvajajo nezakoniti, neprijavljeni in neregulirani ribolov, obvestijo lastnika plovila o vključitvi plovila v osnutek seznama SPRFMO plovil, ki izvajajo nezakoniti, neprijavljeni in neregulirani ribolov, in morebitnih posledicah potrditve njegove vključitve na seznam plovil, ki izvajajo nezakoniti, neprijavljeni in neregulirani ribolov, ki ga sprejme SPRFMO. Člen 31 Ukrepi v zvezi z ribiškimi plovili, vključenimi na seznam SPRFMO plovil, ki izvajajo nezakoniti, neprijavljeni in neregulirani ribolov 1. Komisija ob sprejetju seznama SPRFMO plovil, ki izvajajo nezakoniti, neprijavljeni in neregulirani ribolov, od države članice zastave zahteva, da lastnika ribiškega plovila, navedenega na seznamu plovil, ki izvajajo nezakoniti, neprijavljeni in neregulirani ribolov, obvesti o vključitvi plovila na seznam in posledicah, ki izhajajo iz vključitve na seznam. 2. Država članica, ki ima informacije o spremembi imena ali mednarodnega radijskega klicnega znaka (IRCS) ribiškega plovila, navedenega na seznamu SPRFMO plovil, ki izvajajo nezakoniti, neprijavljeni in neregulirani ribolov, takoj ko je to mogoče te informacije posreduje Komisiji. Komisija te informacije nemudoma posreduje sekretariatu SPRFMO. Člen 32 Domnevno neupoštevanje, o katerem poroča sekretariat SPRFMO 1.Če Komisija od sekretariata SPRFMO prejme kakršne koli informacije, da država članica domnevno ne upošteva ohranitvenih in/ali upravljalnih ukrepov SPRFMO, Komisija te informacije nemudoma posreduje zadevni državi članici. 2.Država članica Komisiji vsaj 45 dni pred letnim zasedanjem SPRFMO predloži izsledke vseh preiskav, izvedenih v zvezi z domnevami o neupoštevanju, in vse sprejete ukrepe za obravnavo vprašanja neupoštevanja. Komisija te informacije posreduje sekretariatu SPRFMO vsaj 30 dni pred njegovim letnim zasedanjem. Člen 32a Domnevne kršitve ohranitvenih in upravljalnih ukrepov SPRFMO, o katerih poroča pogodbenica ali sodelujoča nepogodbenica 1.Države članice določijo kontaktno točko za prejem poročil o inšpekcijskem pregledu v pristanišču od pogodbenic in sodelujočih nepogodbenic. 2.Države članice Komisijo obvestijo o kakršnih koli spremembah določene kontaktne točke vsaj 40 dni pred začetkom veljavnosti sprememb. Komisija te informacije posreduje sekretariatu SPRFMO vsaj 30 dni pred začetkom veljavnosti takih sprememb. 3. Če kontaktna točka, ki jo določi država članica, od pogodbenice ali sodelujoče nepogodbenice prejme poročilo o inšpekcijskem pregledu, ki dokazuje, da je ribiško plovilo, ki pluje pod zastavo te države članice, kršilo ohranitvene in upravljalne ukrepe SPRFMO, država članica zastave nemudoma razišče domnevno kršitev in v treh mesecih od prejema obvestila Komisijo obvesti o stanju preiskave in vseh izvršilnih ukrepih, ki so bili morda sprejeti, da lahko Komisija obvesti sekretariat SPRFMO. Če država članica Komisiji ne more predložiti poročila o stanju v treh mesecih od prejema poročila o inšpekcijskem pregledu, jo v treh mesecih obvesti o razlogih za zamudo in datumu, ko bo poročilo predloženo. Komisija informacije v zvezi s stanjem ali zamudo preiskave posreduje izvršnemu sekretarju SPRFMO. Člen 32b

Pečati satelitskih sledilnih naprav 1. Poleg zahtev iz členov 18 in 19 Uredbe (EU) št. 404/2011 vsaka država članica zagotovi, da so satelitske sledilne naprave, ki so na krovu vseh ribiških plovil pod njeno zastavo in ki jih proizvajalec ni zapečatil, zavarovane z uradnimi in posamezno prepoznavnimi pečati, ki jih izda navedena država članica. S pečati se zapečatijo vsi elementi poveljniškega mostu ali anten, ki sami ali skupaj z drugim elementom prenašajo podatke. 2. Država članica vodi evidenco vseh pečatov, izdanih ribiškim plovilom, ki plujejo pod njeno zastavo. V evidenci je navedena edinstvena referenčna številka vsakega pečata in podatki o vseh nadomestnih pečatih, zlasti datum izdaje in namestitve nadomestnega pečata, in okoliščine v zvezi z nadomestitvijo. 3. Najkasneje do 1. januarja 2019 imajo ribiška plovila, ki plujejo pod zastavami držav članic, na krovu samo satelitske sledilne naprave, ki jih je zapečatil proizvajalec. Člen 32c Tehnična okvara satelitske sledilne naprave 1. V primeru tehnične okvare svoje satelitske sledilne naprave ribiško plovilo Unije z ustreznimi telekomunikacijskimi sredstvi centru za spremljanje ribištva države članice zastave vsake štiri ure sporoči naslednje podatke: (a) številko IMO, (b) mednarodni radijski klicni znak, (c) ime plovila, (d) ime poveljnika, (e) datum in čas položaja (UTC), (f) dejavnost (ribolov/prevoz/pretovarjanje). 2. Država članica zagotovi, da v primeru tehnične okvare satelitske sledilne naprave ribiška plovila, ki plujejo pod njeno zastavo, prenehajo z ribolovom, spravijo vse ribolovno orodje in se nemudoma vrnejo v pristanišče, da se satelitska sledilna naprava popravi v 60 dneh od začetka tehnične okvare. 3. Poleg zahtev iz člena 25 Uredbe (EU) št. 404/2011 se uporabljata tudi odstavka (1) in (2) tega člena. Naslov V Končne določbe Člen 33 Zaupnost

Podatki, zbrani in izmenjani na podlagi te uredbe, se obravnavajo v skladu s pravili o zaupnosti iz členov 112 in 113 Uredbe (ES) št. 1224/2009. Člen 34 Postopek za spremembe Za vključitev sprememb ohranitvenih in upravljalnih ukrepov SPRFMO v pravo Unije se na Komisijo prenese pooblastilo za sprejemanje delegiranih aktov v skladu s členom 35 za spremembo: (a) prilog k tej uredbi; (b) rokov iz členov 6(1), (2) in (3), 9, 10(2), 11(2), 14(1), (2) in (3), 15(1) in (2), 18(1), (2), (3) in (4), 20(1), 21(2), 22(1), 23(2) in (3), 24(2) in (3), 25(2), 26(1), 28(5) in (6), 29(2) in (3), 30, 30a(1), 32(2), 32a(2) in (3), 32b(3) ter 32c(1) in (2); (c) prisotnosti opazovalcev, določene v členih 5 in 13; (d) referenčnega obdobja za določitev odtisa pridnenega ribolova iz člena 10(2); (e) pokritosti z inšpekcijskimi pregledi, določene v členu 27a(1); (f) vrst zahtev za podatke in informacije, določenih v členih 6(2) in (3), 9, 10(2) in (3), 11(2) in (3), 12(1), 14(1), (2) in (3), 15(1), 16(2) in (3), 17(1), 20(1), 21(2), 23(2) in (3), 24(3), 26(1) in 32c(1). Člen 35 Izvajanje prenosa pooblastila 1. Pooblastilo za sprejemanje delegiranih aktov se podeli Komisiji pod pogoji iz tega člena. 2. Pooblastilo za sprejemanje delegiranih aktov iz člena 34 se prenese na Komisijo za petletno obdobje od začetka veljavnosti te uredbe. Komisija pripravi poročilo o prenesenem pooblastilu najpozneje devet mesecev pred koncem petletnega obdobja. Prenos pooblastila se samodejno podaljša za enako obdobje, razen če Evropski parlament ali Svet ne nasprotuje temu podaljšanju najpozneje tri mesece prek koncem vsakega obdobja. 3.Evropski parlament ali Svet lahko kadar koli prekliče prenos pooblastila iz člena 34. S sklepom o preklicu prekliče pooblastilo, na katerega se sklep nanaša. Sklep začne veljati dan po njegovi objavi v Uradnem listu Evropske unije ali na poznejši datum, ki je določen v navedenem sklepu. Odločitev ne vpliva na veljavnost že veljavnih delegiranih aktov. 3a.Komisija se pred sprejetjem delegiranega akta posvetuje s strokovnjaki, ki jih imenujejo države članice, v skladu z načeli iz Medinstitucionalnega sporazuma z dne 13. aprila 2016 o boljši pripravi zakonodaje. 4.Komisija takoj po sprejetju delegiranega akta o njem hkrati uradno obvesti Evropski parlament in Svet. 5.Delegirani akt, sprejet v skladu s členom 34, začne veljati le, če mu niti Evropski parlament niti Svet ne nasprotuje v dveh mesecih od uradnega obvestila Evropskemu parlamentu in Svetu o tem aktu ali če pred iztekom tega roka Evropski parlament in Svet obvestita Komisijo, da mu ne bosta nasprotovala. Ta rok se na pobudo Evropskega parlamenta ali Sveta podaljša za dva meseca. Člen 36 Izvajanje